作者:黃人傑
標題:賀新郎
內容:曉色收梅雨。玉衡高、寒杓插午，月生銀浦。一片祥光橫碧落，幻出新晴院宇。擁閬苑、擎香天女。簇引飛仙來瑞世，向烏衣巷陌，生文度。人物似，古懷祖。履聲合上堯階去。問如何低迴計幕，蜀山深處。金字催還知有日，且聽尊前妙語。更領略、雙成歌舞。願借流三峽水，與君侯盡作流霞注。觴百舉，壽千數。